ไฟแนนซ์ทูเดย์
โดย...ใจฮิน
10 พ.ค. 2559

โดย...ใจฮิน
อภิศักดิ์ ตันติวรวงศ์ รมว.คลัง และสมชัย สัจจพงษ์ ปลัดกระทรวงการคลัง นำคณะผู้แทนจากกระทรวงการคลังหารือทวิภาคีกับผู้แทนสถาบันการเงินชั้นนำต่างๆ ของโลก ทั้งธนาคารเพื่อความร่วมมือระหว่างประเทศแห่งญี่ปุ่น (เจบิก) โนมูระ กรุ๊ป ธนาคารเอชเอสบีซี และซิตี้ กรุ๊ป ทั้งประเด็นเศรษฐกิจไทย เศรษฐกิจโลก โครงการความร่วมมือที่สำคัญ รวมทั้งโอกาสในการลงทุนในไทยในอนาคต ที่นครแฟรงก์เฟิร์ต ประเทศเยอรมนี เมื่อสัปดาห์ที่ผ่านมา เรียกความมั่นใจทางเศรษฐกิจของไทยได้ไม่น้อย
วันนี้ ฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) จะเข้าห้องทำงานประจำตำแหน่งอย่างเป็นทางการ เพราะถือว่าฤกษ์ดีทำให้การงานราบรื่น สามารถขับเคลื่อนสินเชื่อตามนโยบายเพื่อขับเคลื่อนเศรษฐกิจได้เต็มที่
เดือนนี้คณะกรรมการป้องกันและปราบปรามการทุจริตแห่งชาติ (ป.ป.ช.) เตรียมยื่นฟ้องคดีอาญากับอดีตผู้บริหารระดับสูงของกระทรวงการคลัง 3 คน กรณีแต่งตั้งข้าราชการไม่ถูกต้องและไม่เป็นธรรม ทำให้ข้าราชการบางรายได้รับความเสียหายและเสียโอกาส เรื่องนี้ผ่านมาหลายปี ป.ป.ช.เคยกล่าวโทษทางวินัยกับผู้บริหารที่เกี่ยวข้องจนต้องถูกออกจากราชการมาแล้ว ถือเป็นวิบากกรรมของอดีตผู้บริหารกระทรวงการคลังอีกครั้งที่ต้องพิสูจน์เจตนาอันบริสุทธิ์ หนักหนาสาหัสอยู่ไม่น้อย
สมพร จิตเป็นธม เลขาธิการคณะกรรมการกองทุนการออมแห่งชาติ (กอช.) ยังต้องเร่งหาสมาชิก กอช.ให้ได้ตามเป้าที่ตั้งไว้ เพราะเป็นเรื่องที่รัฐบาล พล.อ.ประยุทธ์ จันทร์โอชา นายกรัฐมนตรี ให้ความสำคัญอย่างมาก